Oorskryf van uitgelekte vraestelle verwelkom(Argieffoto: Unsplash) Die Solidariteit Skoleondersteuningsentrum (SOS) en die DA het die besluit van die onderwysdepartement verwelkom dat die tweede wiskundevraestel en die tweede fisiese wetenskappe-vraestel landwyd oorgeskryf moet word nadat dit vroeër uitgelek het. Die SOS het gesê die organisasie steun die minister van basiese onderwys, Angie Motshekga, se “ferm optrede” in dié verband. “Die stap ondersteun die geloofwaardigheid van die nasionale senior sertifikaateksamen.” Hugo Vermeulen, hoof van opleiding by die SOS, het ook ŉ beroep op skoolgemeenskappe gedoen om die minister se besluit te ondersteun en leerders te motiveer om die geleentheid aan te gryp en selfs beter te presteer as met die vorige eksamengeleentheid. “Daar moet ten sterkste opgetree word teen die oortreders en die SOS sal graag wil sien dat maatreëls ingestel word om ŉ herhaling hiervan te voorkom.” Nomsa Marchesi, die DA se woordvoerder oor onderwys, het gesê dit is ongelukkig dat leerders nou die gevolge moet dra van die swak besluite wat deur ŉ paar mense geneem is. “Die lesse wat deur die aanvanklike misstap geleer is, mag nie tydens die herskryf herhaal word nie. Ons vertrou dat die uitlek van die vraestel ŉ wekroep vir die departement sal wees om veiligheidsmaatreëls te verskerp,” het Marchesi gesê. Die DA het ook ŉ beroep op wetstoepassingsowerhede gedoen om die ondersoeke na die uitlek van die vraestelle vinnig af te handel en te verseker dat die aanspreeklikes skuldig bevind word. Motshekga het vroeër vandag gesê die tweede wiskundevraestel sal op 15 Desember oorgeskryf word en die tweede fisiese wetenskappe-vraestel op 17 Desember. “Dit was nie ŉ maklike besluit om te neem nie, maar een wat in die omstandighede nodig was. Ons moet hard werk om die menslike faktor in die eksamenstelsel in ag te neem. Dit is duidelik dat diegene wat verantwoordelik is vir die uitlek van die vraestelle wel volwassenes is.” Volgens Motshekga is daar tydens die ondersoek na die uitlek van die vraestelle onder meer bevind dat die verspreiding daarvan op kubernetwerke dit bykans onmoontlik gemaak het om vas te stel hoeveel leerders uiteindelik toegang tot die uitgelekte vraestelle gehad het. Ná gerugte dat die vraestel vir besigheidstudies óók uitgelek het, is dié vraestel voor die aanvang van die eksamen vervang. “Dit was ŉ duur oefening, maar ons moes in die belang van leerders en lede van die publiek in die algemeen vinnig optree,” het Motshekga gesê.